**3. OBRAZLOŽENJE CIJENE I IZMJENE CIJENE JAVNE USLUGE SAKUPLJANJA KOMUNALNOG OTPADA**

Zakon o gospodarenju otpadom (NN 84/21 i 142/23, u daljnjem tekstu: Zakon) uređuje sustav gospodarenja otpadom koji ima za cilj zaštitu okoliša i ljudskog zdravlja sprječavanjem ili smanjenjem nastanka otpada te povećanje recikliranja i ponovnog korištenja iskoristivog otpada. Zakon je propisao nadležnosti u gospodarenju otpadom, a s tim u vezi određuje da je izvršno tijelo jedinice lokalne samouprave dužno na svom području osigurati uvjete i provedbu propisanih mjera gospodarenja otpadom. Gospodarenjem komunalnim otpadom osigurava se mogućnost korištenja javne usluge sakupljanja komunalnog otpada te se potiče proizvođača otpada i posjednika otpada da odvojeno predaju otpad, kako bi se smanjila količina miješanog komunalnog otpada koji nastaje, smanjio udio biootpada u proizvedenom miješanom komunalnom otpadu, povećale količine odvojeno prikupljenog reciklabilnog otpada uključivo i otpad koji se svrstava u posebne kategorije otpada čije gospodarenje je uređeno propisima kojima se uređuje gospodarenje posebnim kategorijama otpada, te time smanjila količina otpada koji se zbrinjava odlaganjem.

Javna usluga sakupljanja komunalnog otpada je usluga od općeg interesa. Javna usluga uključuje slijedeće usluge:

1. Uslugu prikupljanja na lokaciji obračunskog mjesta korisnika usluge: miješanog komunalnog otpada, biootpada, reciklabilnog komunalnog otpada i glomaznog otpada dva puta godišnje

2. Uslugu preuzimanja otpada u reciklažnom dvorištu

3. Uslugu prijevoza i predaje otpada ovlaštenoj osobi.

Izvršno tijelo jedinice lokalne samouprave dužno je na svom području osigurati obavljanje javne usluge sakupljanja komunalnog otpada na kvalitetan, postojan i ekonomski učinkovit način, izbjegavajući neopravdano visoke troškove, u skladu s načelima održivog razvoja, zaštite okoliša, osiguravajući pri tom javnost rada kako bi se osiguralo odvojeno sakupljanje miješanog komunalnog otpada iz kućanstava i drugih izvora, biootpada iz kućanstva, reciklabilnog komunalnog otpada, opasnog otpada i glomaznog otpada iz kućanstva.

Cijena javne usluge plaća se radi pokrića troškova pružanja javne usluge, a strukturu cijene javne usluge čini: cijena za količinu predanog miješanog komunalnog otpada i cijena obvezne minimalne javne usluge. Cijena za količinu predanog miješanog komunalnog otpada određuje se prema kriteriju volumena spremnika miješanog komunalnog otpada izraženog u litrama te broju pražnjenja spremnika u obračunskom razdoblju. Cjenikom, se zasebno za korisnika razvrstanog u kategoriju kućanstvo i za korisnika razvrstanog u kategoriju korisnika koji nije kućanstvo određuje jedinična cijena za preuzimanje volumena spremnika miješanoga komunalnog otpada.

Sukladno članku 77. stavku 3. Davatelj usluge je dužan provesti prethodno javno savjetovanje od najmanje 30 dana o prijedlogu cjenika s obrazloženjem cijene i izmjene cijene te s obrazloženjem načina na koji je određena cijena obvezne minimalne javne usluge.

Cijena obvezne minimalne javne usluge određuje se na način opisan u posebnom prilogu. Na području pružanja javne usluge se primjenjuje jedinstvena cijena obvezne minimalne javne usluge za korisnika usluge razvrstanog u kategoriju korisnika kućanstvo i jedinstvena cijena obvezne minimalne javne usluge za korisnika usluge razvrstanog u kategoriju korisnika koji nije kućanstvo sukladno Zakonu i Odluci o načinu pružanja javne usluge sakupljanja komunalnog otpada za područje određene jedinice lokalne samouprave.

Posljednja izmjena cijene javne usluge za područje Grada Čakovca, Općine Nedelišće, Općine Strahoninec, Općine Šenkovec, Općine Orehovica, Općine Mala Subotica i Općine Štrigova bila je u studenome, odnosno prosincu 2022. s primjenom od 01. siječnja 2023., prema kalkulacijama troškova iz 2020./2021. Nova predložena cijena javne usluge je bazirana na kalkulaciji troškova za 2024./2025. te plana rasta troškova u narednom razdoblju.

U razdoblju od 2021. do 2025. značajno su povećani pojedini troškovi poslovanja. Troškovi koji imaju značajan udjel u cijeni javne usluge, a koji su u promatranom razdoblju porasli zbog povećanja jediničnih cijena odnose se na:

- dizel gorivo za 4,9 %
- posude za otpad za 30 %
- komunalna vozila za 35,7 %
- usluge zbrinjavanja plastičnog otpada kod ovlaštene pravne osobe za 104 %
- električnu energiju za 105 %
- zaštitarske usluge na odlagalištu otpada za 72,4 %
- bruto plaće zaposlenicima na postupanju sa otpadom za 60,3 % i vozača za 54,4 %
- naknade i prigodne nagrade zaposlenicima prema kolektivnom ugovoru za 75,8 %.

U Mihovljanu, 08.09.2025.

GKP ČAKOM d.o.o.